stanford-oval/wikipedia huggingface dataset:
หม่อมราชวงศ์ถนัดศรี สวัสดิวัตน์
งานบันเทิง > นักร้อง

หม่อมราชวงศ์ถนัดศรี สวัสดิวัตน์ ได้รับสายเลือดศิลปินการขับร้องเพลงไทยเดิมจากหม่อมมารดา และ คุณตา หลวงกล่อมโกศลศัพท์ (จอน สุนทรเกศ) ซึ่งเป็นน้าของหม่อมมารดา  พรสวรรค์จากสายเลือดนี้เองทำให้คุณชายได้มีโอกาสเข้าร่วมเป็นนักร้องวงดนตรีสุนทราภรณ์รุ่นแรก แต่ในช่วงนั้นไม่ได้มีโอกาสบันทึกเสียงเพราะเป็นช่วงสงครามโลกครั้งที่สองจนเมื่อสงครามสงบจึงกลับไปเรียนต่อเมื่อสำเร็จการศึกษาจึงกลับมาร้องเพลงและออกแผ่นเสียง โด่งดังอย่างต่อเนื่องยาวนาน มีเพลงโด่งดังระดับตำนานมากมาย เช่น ยามรัก หวงรัก สีชัง ตราบสิ้นลม แล้งในอก วนาสวาท(คู่รวงทอง ทองลั่นธม) รัก(คู่พิทยา บุณยรัตพันธุ์)
หม่อมราชวงศ์ถนัดศรี สวัสดิวัตน์ เป็นผู้ที่มีความสามารถเฉพาะตัวที่สูงยิ่งทั้งด้านการขับร้องเพลง ศิลปะการแสดง การพูด และการเขียนบทความ โดยเฉพาะการขับร้องเพลงไทยสากล มีเทคนิคการร้องเพลงที่เป็นเอกลักษณ์ของตัวเองจนได้รับคัดเลือกเป็น ศิลปินแห่งชาติ สาขาศิลปะการแสดง (ดนตรีไทยสากล-ขับร้อง) พ.ศ. 2551
งานบันเทิง > นักแสดง

ร่วมงานกับโทรทัศน์ช่อง 4 บางขุนพรหม ด้านละครและขับเสภา/ร้องเพลงไทย เคยรับบทเด่น เป็น "ตั๋งโต๊ะ" ในงิ้วไทย "สามก๊ก" บทพระนิพนธ์ในพระเจ้าบรมวงศ์เธอ กรมพระนราธิปประพันธ์พงศ์ ซึ่งมี อารีย์ นักดนตรี และเทิ่ง สติเฟื่อง ร่วมแสดง พ.ศ. 2499 รวมถึงแสดงนำใน "สุริยานีไม่ยอมแต่งงาน" ซึ่งเป็นละครโทรทัศน์เรื่องแรกของไทย พ.ศ. 2499 ในปีเดียวกันด้วย
ด้านภาพยนตร์เคยร่วมแสดงภาพยนตร์ไทย เรื่อง "วนาลี" พ.ศ. 2502  และ "นางแมวผี" พ.ศ. 2503  อีกทั้งยังมีเพลงร้องประกอบภาพยนตร์ไว้มากมาย และในช่วงหลังคุณชายถนัดศรีมักได้รับเชิญให้เป็นนักแสดงกิตติศักดิ์ในละครการกุศลเรื่องต่าง ๆ อาทิ
นักแสดงรับเชิญ ร่วมกับ คุณหญิงจินตนา ยศสุนทร, อิงอร ฯลฯ ในรายการ "สัมนานักสืบ" ดำเนินรายการโดย พ.อ.ถาวร ช่วยประสิทธิ์ (ยศขณะนั้น) ทางทีวีกองทัพบก ช่อง 7 ขาวดำ (ททบ.ช่อง 5 ปัจจุบัน) พ.ศ. 2508
ปรากฏตัวพิเศษฉากเพลง "ยามรัก" ในภาพยนตร์ไทยซาวด์ออนฟิล์ม เรื่อง "กลัวเมีย" ของ ศรีกรุงภาพยนตร์ (ภาพยนตร์เสียงศรีกรุง) พ.ศ. 2514 กำกับการแสดงโดยขุนวิจิตรมาตรา (สง่า กาญจนาคพันธุ์) นำแสดงโดยสมบัติ เมทะนี และอรัญญา นามวงศ์
งานด้านสื่อสารมวลชน

ช่วงหลังสงครามได้ไปศึกษาต่อที่ประเทศอังกฤษได้เป็นนักจัดรายการวิทยุ บีบีซี ภาคภาษาไทย เมื่อกลับประเทศไทยได้เป็นผู้จัดและดำเนินรายการวิทยุและโทรทัศน์มากมาย เช่น
"ครอบจักรวาล" รายการสารคดีปกิณกะ ว่าด้วยการท่องเที่ยวและแนะนำอาหาร ทั้งในและต่างประเทศ ออกอากาศทางสถานีวิทยุโทรทัศน์กองทัพบก
"การบินไทยไขจักรวาล" (พ.ศ. 2521-พ.ศ. 2546)
รายการตอบปัญหาสำหรับนักเรียนมัธยมศึกษา โดมีการบินไทยเป็นผู้สนับสนุน
" พ่อบ้านเข้าครัว" ช่วงทศวรรษ 2520-2530
นอกจากนี้หม่อมราชวงศ์ถนัดศรี สวัสดิวัตน์ ยังเขียนบทความประจำคอลัมน์ "ถนัดศรีชวนชิม" ให้กับหนังสือพิมพ์มติชนรายสัปดาห์ และหนังสือพิมพ์ไทยรัฐ รวมถึงผลิตและจัดรายการโทรทัศน์ "พ่อลูกเข้าครัว" ร่วมกับบุตรชาย หม่อมหลวงศิริเฉลิม สวัสดิวัตน์ (คุณหมึกแดง) เมื่อพ.ศ. 2551
งานนักชิม และการทำอาหาร

เป็นเจ้าของคอลัมน์ "เชลล์ชวนชิม" อันโด่งดังทั่วประเทศ และบุกเบิกรายการทำอาหารในประเทศไทย เช่น "พ่อบ้านเข้าครัว" , " พ่อลูกเข้าครัว"
โดย ม.ร.ว.ถนัดศรี สวัสดิวัตน์ ได้รับการถ่ายทอดความเชี่ยวชาญในการทำอาหารมาจากหม่อมมารดา หม่อมเจริญ สวัสดิวัตน์ ณ อยุธยา ผู้เคยปรุงพระกระยาหารถวายสมเด็จพระศรีพัชรินทราบรมราชินีนาถ พระบรมราชชนนีพันปีหลวง และจากหม่อมย่า หม่อมลมุล สวัสดิวัตน์ ณ อยุธยา ผู้กำกับห้องเครื่องหวานวังสระปทุมในสมเด็จพระศรีสวรินทิราบรมราชเทวี พระพันวัสสาอัยยิกาเจ้า
งานประวัติศาสตร์ สังคม และศิลปวัฒนธรรมของไทย

เป็นผู้เชี่ยวชาญ รอบรู้ ในงานประวัติศาสตร์ สังคม และศิลปวัฒนธรรมของไทย ที่ถ่ายทอดความรู้ผ่านรายการวิทยุ และโทรทัศน์ "ครอบจักรวาล" มาอย่างยาวนาน และคุณชายยังมีความสามารถในทางจิตรกรรม โดยได้รับเชิญเป็น อาจารย์พิเศษ คณะจิตรกรรมประติมากรรมและภาพพิมพ์ มหาวิทยาลัยศิลปากร
งานการเมือง

หม่อมราชวงศ์ถนัดศรี  สวัสดิวัตน์ เคยได้รับการแต่งตั้งเป็นสมาชิกสภานิติบัญญัติแห่งชาติ ในปี พ.ศ. 2516 ของรัฐบาล นายสัญญา ธรรมศักดิ์
รางวัลที่ได้รับ

รางวัลแผ่นเสียงทองคำพระราชทาน นักร้องชายรองชนะเลิศ ครั้งที่ 1 พ.ศ. 2506 จากเพลงสีชัง
รางวัลเมขลา พ.ศ. 2524-2525 (สาขาผู้ดำเนินรายการดีเด่น จากรายการ การบินไทยไขจักรวาล,ผู้มีผลงานดีเด่นทางด้านวิทยุและโทรทัศน์)
รางวัลเกียรติคุณสังข์เงิน สาขาวิทยุโทรทัศน์ พ.ศ. 2526
รางวัลเทพทอง ในฐานะบุคคลดีเด่นด้านวิทยุและโทรทัศน์ พ.ศ. 2538
รางวัลโทรทัศน์ทองคำ สาขารายการโทรทัศน์ดีเด่น พ.ศ. 2539
รางวัลผู้ใช้ภาษาไทยดีเด่น พ.ศ. 2550
ศิลปินแห่งชาติ สาขาศิลปะการแสดง (ดนตรีไทยสากล-ขับร้อง) พ.ศ. 2551
รางวัลนราธิป "นักเขียนอาวุโส" พ.ศ. 2551
รางวัลเกียรติยศคนทีวี ในงานประกาศผลรางวัลโทรทัศน์ทองคำ ครั้งที่ 25 ประจำปี พ.ศ. 2551
ปริญญาวารสารศาสตรดุษฎีบัณฑิตกิตติมศักดิ์ คณะวารสารศาสตร์และสื่อสารมวลชน มหาวิทยาลัยธรรมศาสตร์
ปริญญานิเทศศาสตรดุษฎีบัณฑิตกิตติมศักดิ์ สาขานิเทศศาสตร์ มหาวิทยาลัยธุรกิจบัณฑิต
ชีวิตครอบครัว

สมรสครั้งที่ 1 (2495 - 2501) กับหม่อมหลวงประอร มาลากุล มีบุตร 2 คน คือ
หม่อมหลวงศิริเฉลิม สวัสดิวัตน์ (หมึกแดง)
พลตรี หม่อมหลวงเพิ่มวุทธ์ สวัสดิวัตน์ (จิ๋ว) มีบุตรธิดา 4 คนคือ
จรสพรรณ สวัสดิวัตน์ ณ อยุธยา
กรรณ สวัสดิวัตน์ ณ อยุธยา
กุณฑลทิพย์ สวัสดิวัตน์ ณ อยุธยา
จิรวุฒิ สวัสดิวัตน์ ณ อยุธยา
สมรสครั้งที่ 2 (2505 - 2562) กับนางโรจนา สวัสดิวัตน์ ณ อยุธยา (สกุลเดิม สวนรัตน์) มีบุตร 1 คน คือ
หม่อมหลวงภาสันต์ สวัสดิวัตน์ (อิงค์, ปิ่นโตเถาเล็ก) มีธิดา 2 คน
อรดา สวัสดิวัตน์ ณ อยุธยา
ภิรดา สวัสดิวัตน์ ณ อยุธยา
ถึงแก่กรรม

หม่อมราชวงศ์ถนัดศรี สวัสดิวัตน์ ได้ถึงแก่กรรมด้วยโรคมะเร็งท่อนํ้าดีระยะสุดท้าย ที่โรงพยาบาลเปาโล แขวง สามเสนใน เขต พญาไท กรุงเทพมหานคร เมื่อวันที่ 27 สิงหาคม พ.ศ. 2562 เวลา 11.35 น. สิริอายุ 93 ปี สมเด็จพระกนิษฐาธิราชเจ้า ฯ เสด็จพระราชทานเพลิงศพเมื่อวันที่ 15 ธันวาคม พ.ศ. 2562 ณ เมรุ วัดเทพศิรินทราวาสราชวรวิหาร แขวงวัดเทพศิรินทร์ เขตป้อมปราบศัตรูพ่าย กรุงเทพมหานคร
เครื่องราชอิสริยาภรณ์

พ.ศ. 2517 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 3 ตริตาภรณ์มงกุฎไทย (ต.ม.)
พ.ศ. 2552 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์ (จ.ภ.)
คณะแพทยศาสตร์โรงพยาบาลรามาธิบดี มหาวิทยาลัยมหิดล

| --- | --- |
Faculty of Medicine Ramathibodi Hospital, Mahidol University

สถาปนา: 27 กรกฎาคม พ.ศ. 2508; 59 ปีก่อน (2508-07-27)
สังกัดการศึกษา: มหาวิทยาลัยมหิดล
คณบดี: ศาสตราจารย์คลินิก นายแพทย์ อาทิตย์ อังกานนท์
ที่อยู่: 270 ถนนพระรามที่ 6 แขวงทุ่งพญาไท เขตราชเทวี กรุงเทพมหานคร 10400
สี:   สีเขียวรามา
เว็บไซต์: www.rama.mahidol.ac.th
คณะแพทยศาสตร์โรงพยาบาลรามาธิบดี มหาวิทยาลัยมหิดล ก่อตั้งขึ้นเมื่อ พ.ศ. 2508 โดยได้รับการสนับสนุนจาก มูลนิธิร็อกกี้เฟลเลอร์ ทั้งในด้านทุนทรัพย์และบุคลากร และยังมีผู้เชี่ยวชาญไทยที่ผ่านการฝึกอบรมจากประเทศสหรัฐอเมริกา และสหราชอาณาจักรอีกจำนวนหนึ่งด้วย
ปัจจุบัน คณะแพทยศาสตร์โรงพยาบาลรามาธิบดี รับนักศึกษาเข้าศึกษาในระดับปริญญาตรี (เป็นนักศึกษาแพทย์ประมาณ 180 คน นักศึกษาพยาบาลอีก 150 คน นักศึกษาวิทยาศาสตร์สื่อความหมาย 30 คน และนักศึกษาปฏิบัติการฉุกเฉินการแพทย์ 30 คนต่อปี) ระดับหลังปริญญาในสาขาวิทยาศาสตร์สุขภาพและสาขาที่เกี่ยวข้องมีโครงการปริญญาเอก โครงการฝึกอบรมแพทย์ผู้เชี่ยวชาญในสาขาต่าง ๆ และสาขาย่อยเฉพาะทาง รวมทั้งการวิจัยด้วย
เป้าหมายของคณะฯ คือการผลิตบุคลากรทางการแพทย์สาขาต่าง ๆ พยาบาล และบุคลากรอื่นทางการแพทย์ที่มีคุณภาพ เน้นให้นักศึกษาได้เรียนรู้การดูแลรักษาแบบองค์รวม การใช้เทคโนโลยีอย่างเหมาะสมและสามารถทำงานในชุมชนได้
ประวัติ

พ.ศ. 2507 รัฐบาลได้วางนโยบายหลักในแผนพัฒนาเศรษฐกิจแห่งชาติระยะที่ 2 ให้ผลิตแพทย์และพยาบาลเพิ่มขึ้น โดยมีจุดมุ่งหมายที่จะปรับอัตราส่วน ระหว่างแพทย์ กับจำนวนประชากร ให้อยู่ในระดับใกล้เคียง กับอัตราส่วน ของประเทศอื่น จึงได้อนุมัติให้จัดตั้ง คณะแพทยศาสตร์แห่งใหม่ ในมหาวิทยาลัยแพทยศาสตร์ (มหาวิทยาลัยมหิดล ในปัจจุบัน) โดยใช้ที่ดินราชพัสดุทุ่งพญาไท บริเวณหน้ากรมทางหลวงแผ่นดิน และได้อนุมัติให้จัดตั้งโรงพยาบาลรามาธิบดี ขึ้นพร้อมกัน
พ.ศ. 2508 มีพระราชกฤษฎีกา ก่อตั้งคณะแพทยศาสตร์ลำดับที่ 4 ของประเทศไทย ซึ่งพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าฯ พระราชทานนามว่า "คณะแพทยศาสตร์ โรงพยาบาลรามาธิบดี" และรับนศพ. รุ่นแรกที่คณะวิทยาศาสตร์ ในเดือนมิถุนายน
พ.ศ. 2512 วันที่ 3 พฤษภาคม พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เสด็จพระราชดำเนินทรงเปิดคณะแพทยศาสตร์และโรงพยาบาลรามาธิบดี และเปิดรับผู้ป่วยอย่างเป็นทางการในวันที่ 6 พฤษภาคม
พ.ศ. 2552 ครบรอบ 40 ปี รามาธิบดี โดยคณะแพทยศาสตร์โรงพยาบาลรามาธิบดีได้จัดงาน "การประชุมวิชาการ 4 ทศวรรษ รามาธิบดี : จากนวัตกรรมสู่เวชปฏิบัติ" ที่ อิมแพ็ค อารีนา เมืองทองธานี โดยมีสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จมาทรงเปิดงาน
พ.ศ. 2552 สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงเสด็จพระราชดำเนินเปิดศูนย์หลอดเลือดหัวใจและ เมตบอลิซึม ณ อาคารศูนย์การแพทย์สิริกิติ์ และทรงเปิดอาคารศูนย์อุบัติเหตุและเวชศาสตร์ฉุกเฉินสมบูรณ์แบบ
พ.ศ. 2553 คณะแพทยศาสตร์ โรงพยาบาลรามาธิบดี ได้รับที่ดินพระราชทานจากพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พื้นที่ราชพัสดุ กรมธนารักษ์ ซอยสุขาภิบาล 119 อำเภอบางพลี จังหวัดสมุทรปราการ จำนวน 291-1-63 ไร่ ซึ่งคณะรัฐบาลได้อนุมัติดำเนินการโครงการพัฒนารามาธิบดีสู่คณะแพทยศาสตร์ชั้นนำในเอเชีย เมื่อวันที่ 29 มิถุนายน พ.ศ. 2553 วงเงินรวมกว่า 6,000 ล้านบาท
ทำเนียบคณบดี

| ทำเนียบคณบดีคณะแพทยศาสตร์ โรงพยาบาลรามาธิบดี มหาวิทยาลัยมหิดล> รายนามคณบดี | ทำเนียบคณบดีคณะแพทยศาสตร์ โรงพยาบาลรามาธิบดี มหาวิทยาลัยมหิดล> วาระการดำรงตำแหน่ง | ทำเนียบคณบดีคณะแพทยศาสตร์ โรงพยาบาลรามาธิบดี มหาวิทยาลัยมหิดล>  |
| --- | --- | --- |
| 1. ศาสตราจารย์เกียรติคุณ นายแพทย์ อารี วัลยะเสวี | พ.ศ. 2512 - พ.ศ. 2521 |  |
| 2. ศาสตราจารย์เกียรติคุณ นายแพทย์ รจิต บุรี | พ.ศ. 2523 - พ.ศ. 2525 |  |
| 3. ศาสตราจารย์เกียรติคุณ นายแพทย์ ทวี บุญโชติ | พ.ศ. 2525 - พ.ศ. 2529 |  |
| 4. ศาสตราจารย์เกียรติคุณ ดร.นายแพทย์ อรรถสิทธิ์ เวชชาชีวะ | พ.ศ. 2529 - พ.ศ. 2538 |  |
| 5. ศาสตราจารย์เกียรติคุณ นายแพทย์ บุญชอบ พงษ์พาณิชย์ | พ.ศ. 2538 - พ.ศ. 2541 |  |
| 6. ศาสตราจารย์เกียรติคุณ นายแพทย์ ประกิต วาทีสาธกกิจ | พ.ศ. 2541 - พ.ศ. 2548 |  |
| 7. ศาสตราจารย์เกียรติคุณ นายแพทย์ รัชตะ รัชตะนาวิน | พ.ศ. 2548 - พ.ศ. 2554 |  |
| 8. ศาสตราจารย์เกียรติคุณ นายแพทย์ วินิต พัวประดิษฐ์ | พ.ศ. 2554 - พ.ศ. 2558 |  |
| 9. ศาสตราจารย์ นายแพทย์ ปิยะมิตร ศรีธรา | พ.ศ. 2558 - 2566 |  |
| 9. ศาสตราจารย์คลินิก นายแพทย์ อาทิตย์ อังกานนท์ | พ.ศ. 2567 - ปัจจุบัน |  |
ภาควิชาและหน่วยงาน > ภาควิชา

ภาควิชาวิสัญญีวิทยา
ภาควิชาเวชศาสตร์ครอบครัว
ภาควิชาอายุรศาสตร์
ภาควิชาสูติศาสตร์ - นรีเวชวิทยา
ภาควิชาจักษุวิทยา
ภาควิชาโสต ศอ นาสิกวิทยา
ภาควิชาออร์โธปิดิกส์
ภาควิชาพยาธิวิทยา
ภาควิชากุมารเวชศาสตร์
ภาควิชาจิตเวชศาสตร์
ภาควิชาระบาดวิทยา
ภาควิชารังสีวิทยา
ภาควิชาเวชศาสตร์ฟื้นฟู
ภาควิชาศัลยศาสตร์
ภาควิชาเวชศาสตร์ฉุกเฉิน
ภาควิชาเวชศาสตร์ชุมชน
ภาควิชาวิทยาศาสตร์การสื่อความหมายและความผิดปกติของการสื่อความหมาย
โรงเรียนพยาบาลรามาธิบดี
ภาควิชาและหน่วยงาน > หน่วยงานและศูนย์ต่างๆ

งานบริการวิชาการ
สำนักงานศูนย์เวชศาสตร์ชุมชน
หน่วยงานแพทยศาสตรศึกษา
ศูนย์หัวใจ หลอดเลือด และเมแทบอลิซึม หรือ Cardiovascular and Metabolism center ( CVMC )
ศูนย์ส่งเสริมและพัฒนาการจัดนิทรรศการทางการแพทย์ ( MCPC )
ศูนย์รังสีศัลยกรรม ( Radiosurgery Center )
ศูนย์รังสีวินิจฉัยก้าวหน้า (ไอแมค AIMC)
ศูนย์พิษวิทยา
คลินิกวัยรุ่นรามาธิบดี
พรีเมี่ยมคลินิก ( Premium clinic )
ศูนย์เลเซอร์ผิวหนัง ( Ramathibodi Laser Center)
ศูนย์วินิจฉัยเต้านม
ศูนย์สลายนิ่ว
ศูนย์การแพทย์สมเด็จพระเทพรัตน์
การศึกษา

คณะแพทยศาสตร์โรงพยาบาลรามาธิบดี มหาวิทยาลัยมหิดล ก่อตั้งในปี พ.ศ. 2508 เป็นคณะแพทยศาสตร์ลำดับที่ 4 ของประเทศไทย มี ศาสตราจารย์นายแพทย์ อารี วัลยะเสวี เป็นคณบดีท่านแรก โดยมีจุดมุ่งหมายในการสร้างรากฐานความรู้ทางการแพทย์และการพยาบาล (Knowledge - based medicine and care) เพื่อความเป็นเลิศทางวิชาการและวิจัย ลักษณะพิเศษของรามาธิบดี คือมีการผลิตบัณฑิตทั้งสาขาแพทยศาสตร์ และพยาบาลศาสตร์ในคณะเดียวกัน ทำให้สามารถประสานการเรียนการสอน การบริการควบคู่กัน ส่งเสริมการทำงานเป็นทีม อันยังประโยชน์ต่อการจัดการเรียนการสอนและการบริการให้เป็นไปอย่างสอดคล้องและมีประสิทธิภาพ
รามาธิบดี เป็นคณะแพทยศาสตร์แห่งแรกในประเทศไทย ที่นักศึกษาแพทย์ต้องเรียนวิชาด้านวิทยาศาสตร์พื้นฐาน และวิทยาศาสตร์การแพทย์พื้นฐาน (ปรีคลินิก) ที่คณะวิทยาศาสตร์ มหาวิทยาลัยมหิดลทำให้นักศึกษามีแนวคิดด้านวิทยาศาสตร์พื้นฐานและการวิจัย ซึ่งเป็นประโยชน์ในการพัฒนาศักยภาพสู่การเป็นนักวิจัย และการเรียนรู้อย่างต่อเนื่อง แต่เมื่อได้มีการสร้างสถาบันการแพทย์จักรีนฤบดินทร์ จึงจัดตั้งโรงเรียนแพทย์รามาธิบดีขึ้น และได้ทำการย้ายการเรียนการสอนในหลักสูตรแพทยศาสตรบัณฑิตระดับปรีคลินิก มาอยู่ในความรับผิดชอบของโรงเรียนแพทย์รามาธิบดี ตั้งแต่พ.ศ. 2564 เป็นต้นไป
ปัจจุบัน รามาธิบดีผลิตนักศึกษาหลักสูตรแพทยศาสตรบัณฑิต พยาบาลศาสตรบัณฑิต วิทยาศาสตรบัณฑิตสาขาวิชาความผิดปกติของการสื่อความหมาย วิทยาศาสตรบัณฑิตสาขาวิชาฉุกเฉินการแพทย์ บัณฑิตศึกษาสาขาวิชาต่าง ๆ ทางด้านวิทยาศาสตร์สุขภาพ หลักสูตรฝึกอบรมแพทย์เฉพาะทางและแพทย์เฉพาะอนุสาขาต่างๆ รวมหลักสูตรระดับปริญญาตรี บัณฑิตศึกษา ที่มีหน่วยกิตจำนวน 16 หลักสูตร หลักสูตรอื่นๆ อีก 92 หลักสูตร
โรงพยาบาลรามาธิบดีนั้นได้รับการยอมรับจากนานาชาติในเรื่องเทคโนโลยีและวิชาการในสาขากุมารเวชศาสตร์,จักษุวิทยา,ระบบต่อมไร้ท่อ และออร์โธปิดิคส์เป็นพิเศษ นอกจากนี้โรงพยาบาลรามาธิบดียังมีเครื่องมือที่ทันสมัยระดับโลกแห่งเดียวในประเทศไทยเช่น มีดไซเบอร์ (Cyberknife) และ เครื่องสแกน 320 สไลซ์
โรงพยาบาลมหาวิทยาลัย

| โรงพยาบาลมหาวิทยาลัย | จังหวัด | สังกัด |
| --- | --- | --- |
| โรงพยาบาลรามาธิบดี | กรุงเทพมหานคร | คณะแพทยศาสตร์โรงพยาบาลรามาธิบดี มหาวิทยาลัยมหิดล |
| โรงพยาบาลรามาธิบดีจักรีนฤบดินทร์ | สมุทรปราการ | คณะแพทยศาสตร์โรงพยาบาลรามาธิบดี มหาวิทยาลัยมหิดล |
| สถาบันร่วมผลิตแพทย์ | จังหวัด | สังกัด |
| ศูนย์แพทยศาสตรศึกษาชั้นคลินิก โรงพยาบาลมหาราชนครราชสีมา | จังหวัดนครราชสีมา | กระทรวงสาธารณสุข |
ดูเพิ่ม

มหาวิทยาลัยมหิดล
วัดพระปฐมเจดีย์ราชวรมหาวิหาร

| วัดพระปฐมเจดีย์ราชวรมหาวิหาร |
| --- | --- |
พระปฐมเจดีย์

ชื่อสามัญ: วัดพระปฐมเจดีย์
ที่ตั้ง: ตำบลพระปฐมเจดีย์ อำเภอเมืองนครปฐม จังหวัดนครปฐม
ประเภท: พระอารามหลวงชั้นเอก ชนิดราชวรมหาวิหาร
นิกาย: เถรวาท มหานิกาย
พระประธาน: พระศิลาขาว
พระพุทธรูปสำคัญ: พระร่วงโรจนฤทธิ์ พระพุทธนรเชษฐ์
เจ้าอาวาส: พระธรรมวชิรเจติยาจารย์ (ชัยวัฒน์ ปญฺญาสิริ)   ผู้รักษาการแทนเจ้าอาวาส
ความพิเศษ: พระปฐมเจดีย์
 สถานีย่อยพระพุทธศาสนา
วัดพระปฐมเจดีย์ เป็นพระอารามหลวงชั้นเอก ชนิดราชวรมหาวิหาร ตั้งอยู่ที่ ตำบลพระปฐมเจดีย์ อำเภอเมืองนครปฐม จังหวัดนครปฐม มีจุดเด่นที่สำคัญคือ พระปฐมเจดีย์ หรือ พระธมเจดีย์ ซึ่งเป็นเจดีย์ที่ใหญ่และสูงที่สุดแห่งหนึ่งในประเทศไทย (120.45 เมตร)
องค์พระปฐมเจดีย์ปัจจุบันนี้ เป็นพระเจดีย์ทรงลังกา แบบสุโขทัย สร้างขึ้นในสมัยพระบาทสมเด็จพระจอมเกล้าเจ้าอยู่หัว ซึ่งสร้างครอบเจดีย์เดิมถึงสององค์ ได้แก่ เจดีย์ทรงสถูปสาญจีตามแบบอินเดียยุคพระเจ้าอโศกมหาราช และเจดีย์ทรงขอมโบราณ
นอกจากองค์พระปฐมเจดีย์แล้ว ในลานชั้นลดด้านทิศใต้องค์พระปฐมเจดีย์และพระอุโบสถมีพระประธาน พระพุทธรูปศิลาขาว ซึ่งเป็นสองในสี่พระพุทธรูปประทับนั่งห้อยพระบาท ปางแสดงธรรม ที่สร้างขึ้นในยุคทวารวดี
พระปฐมเจดีย์

องค์พระปฐมเจดีย์ เป็นปูชนียสถานอันสำคัญของประเทศไทย อยู่ภายในวัดพระปฐมเจดีย์ราชวรมหาวิหาร มีประวัติความเป็นมายาวนาน เชื่อว่าเป็นที่ประดิษฐานพระบรมสารีริกธาตุขององค์พระโคตมพุทธเจ้า
องค์พระปฐมเจดีย์ เป็นเจดีย์ใหญ่ รูประฆังคว่ำ ปากผายมหึมา โครงสร้างเป็นไม้ซุง รัดด้วยโซ่เส้นมหึมา ก่ออิฐถือปูน ประดับด้วยกระเบื้องปูทับ ประกอบด้วยวิหาร 4 ทิศ กำแพงแก้ว 2 ชั้น ถือเป็นเจดีย์ที่ใหญ่ที่สุดในประเทศไทย เป็นที่ประดิษฐานพระบรมสารีริกธาตุของพระพุทธเจ้า เป็นที่เคารพสักการบูชาของบรรดาพุทธศาสนิกชนทั่วโลก ทางวัดกำหนดให้มีงานเทศกาลนมัสการองค์พระปฐมเจดีย์ ในวันขึ้น 12 ค่ำ เดือน 12 ถึงวันแรม 5 ค่ำ เดือน 12 รวม 9 วัน 9 คืน เป็นประจำทุกปี
พระปฐมเจดีย์ > ประวัติ

| องค์พระปฐมเจดีย์   พระธมเจดีย์ |
| --- | --- |
ภาพถ่ายองค์พระปฐมเจดีย์ในสมัยรัชกาลที่ 8

ข้อมูลทั่วไป
ประเภท: มหาธาตุเจดีย์/พระปรางค์
สถาปัตยกรรม: องค์แรก: ทรงบาตรคว่ำ หรือทรงสถูปสาญจีตามแบบอินเดีย องค์ที่สอง: ทรงขอมโบราณ องค์ปัจจุบัน: ทรงระฆังคว่ำแบบลังกา
เมือง: อำเภอเมืองนครปฐม จังหวัดนครปฐม
ประเทศ:  ประเทศไทย
เริ่มสร้าง: องค์แรก: ราวปี พ.ศ. 1100 องค์ที่สอง: ราวปี พ.ศ. 1800 องค์ปัจจุบัน: พ.ศ. 2396
ผู้สร้าง: องค์แรก: ไม่ทราบแน่ชัด องค์ที่สอง: เจ้าศรีศรัทธารัตนมณีลังกาทวีป องค์ปัจจุบัน: พระบาทสมเด็จพระจอมเกล้าเจ้าอยู่หัว
ข้อมูลทางเทคนิค
โครงสร้าง: ก่ออิฐถือปูนประดับด้วยกระเบื้อง
เจดีย์องค์แรกและองค์ที่สองถูกครอบด้วยเจดีย์องค์ปัจจุบัน
พระปฐมเจดีย์ หรือเดิมเรียกว่า พระธมเจดีย์ มีฐานะเป็นมหาธาตุหลวง ทั้งนี้พระบาทสมเด็จพระจอมเกล้าเจ้าอยู่หัวมีพระราชวินิจฉัยว่า พระธมเจดีย์องค์นี้อาจเป็นเจดีย์ที่สร้างขึ้นเมื่อคราวที่พระสมณทูตในพระเจ้าอโศกมหาราชเดินทางมาเผยแผ่ศาสนายังสุวรรณภูมิก็เป็นได้ เพราะเจดีย์เดิมมีลักษณะทรงโอคว่ำหรือทรงมะนาวผ่าซีกแบบเดียวกับพระสถูปสาญจี แต่ปรากฏว่ามียอดเป็นแบบปรางค์ ซึ่งพระองค์ฯ มีพระราชวินิจฉัยว่า อาจมีเจ้านายพระองค์ใดมาบูรณะไว้ก็เป็นได้ ซึ่งตรงกับความใน ศิลาจารึกหลักที่ 2 (ศิลาจารึกวัดศรีชุม) ของพระมหาเถรศรีศรัทธา อันได้กล่าวไว้ว่า พระมหาเถรศรีศรัทธาฯ ท่านทรงได้แวะมาบูรณะพระธมเจดีย์องค์นี้ ก่อนที่ท่านจะเดินทางกลับเมืองราด เมื่อคราวที่ท่านเสด็จกลับจากศึกษาศาสนาพุทธในประเทศศรีลังกา ทั้งนี้พระบาทสมเด็จพระจอมเกล้าเจ้าอยู่หัวจึงพระราชทานนามใหม่ว่า พระปฐมเจดีย์
ในเรื่องนี้นักประวัติศาสตร์และนักโบราณคดีบางท่านได้ระบุว่า พระปฐมเจดีย์ไม่ได้เป็นเจดีย์ที่เก่าที่สุดของสุวรรณภูมิ แต่เป็นพระมหาธาตุหลวงในยุคทวารวดีมากกว่า เนื่องด้วยเหตุผลประกอบหลายประการ โดยเฉพาะการค้นพบเจดีย์ที่มีอายุเก่าแก่กว่าพระธมเจดีย์และหลักฐานลายลักษณ์อักษร ที่ระบุว่า "พระเจดีย์องค์นี้เดิมขอมเรียก พระธม  ซึ่งไม่ว่าจะเป็นชาวขอมจริง ๆ หรือชาวลวรัฐ ซึ่งสมัยนั้นเราก็เรียกว่าขอม เช่น ขอมสบาดโขลญลำพง คำว่า ธม สำหรับชาวขอมนั้นแปลว่า ใหญ่ ตรงกับคำเมืองว่า หลวง ซึ่งเราก็เรียกพระนครธม ว่า พระนครหลวง ด้วยเหตุผลเดียวกัน
นอกจากนี้วัดพระปฐมเจดีย์ยังเป็นที่พระบรมราชสรีรางคารพระบาทสมเด็จพระมงกุฎเกล้าเจ้าอยู่หัว พระสรีรางคารพระนางเจ้าสุวัทนา พระวรราชเทวีในรัชกาลที่ 6 และพระสรีรางคารสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี ซึ่งบรรจุไว้ที่ผนังเบื้องหลังพระร่วงโรจนฤทธิ์ ที่พระวิหารทิศเหนือองค์พระปฐมเจดีย์
พระร่วงโรจนฤทธิ์

ปี พ.ศ. 2451 พระบาทสมเด็จพระมงกุฎเกล้าเจ้าอยู่หัวเมื่อครั้งดำรงพระอิสริยยศเป็นสมเด็จพระโอรสาธิราชฯ สยามมกุฎราชกุมาร เสด็จประพาสหัวเมืองเหนือ ได้ทอดพระเนตรพระพุทธรูปโบราณเป็นอันมาก แต่มีพระพุทธรูปองค์หนึ่งที่ศรีสัชนาลัย (จังหวัดสุโขทัย) ประกอบด้วยพระลักษณะงามเป็นที่ต้องพระราชหฤทัย แต่ชำรุดมากเหลืออยู่แต่พระเศียร พระหัตถ์และพระบาท จึงโปรดเกล้าฯ ให้อัญเชิญลงมากรุงเทพฯ แล้วให้ช่างปั้นสถาปนาขึ้นมาบริบูรณ์เต็มพระองค์ และโปรดเกล้าฯ ให้จัดการพระราชพิธีเททองหล่อขึ้นเมื่อวันที่ 30 ธันวาคม พ.ศ. 2456 ณ วัดพระเชตุพนวิมลมังคลาราม กรุงเทพมหานคร
พระร่วงโรจนฤทธิ์ เป็นที่เคารพบูชาของพุทธศาสนิกชนชาวไทยทั่วไป ชื่อเต็มคือ พระร่วงโรจนฤทธิ์ ศรีอินทราทิตย์ธรรโมภาส มหาวชิราวุธราชปูชนียบพิตร ตามประกาศกระแสพระบรมราชโองการลงวันที่ 12 ตุลาคม พ.ศ. 2466 แต่ประชาชนทั่วไปจะเรียกว่า หลวงพ่อพระร่วง หรือ พระร่วงโรจนฤทธิ์
พระร่วงโรจนฤทธิ์ มีขนาดความสูงวัดจากพระบาทถึงพระเกศ 7.42 เมตร หรือราว 12 ศอก 4 นิ้ว เป็นพระพุทธรูปปางห้ามญาติ ศิลปะแบบสุโขทัย ประทับยืนอยู่บนฐานทองเหลืองลายบัวคว่ำบัวหงาย ทำวงพระพักตร์ตามยาว พระหนุเสี้ยมนิ้วพระหัตถ์และพระบาทไม่เสมอกัน ห้อยพระหัตถ์ซ้ายลงข้างพระวรกาย แบฝ่าพระหัตถ์ขวายกตั้งขึ้นยื่นออกไปข้างหน้าระดับพระอุระ เป็นกิริยาห้าม มีพระอุทรพลุ้ยออกมา ห่มจีวรบางคลุมแนบติดพระวรกาย บ่ายพระพักตร์สู่ทิศเหนือ ทำด้วยโลหะทองเหลืองหนัก 100 หาบ
การอัญเชิญพระร่วงโรจนฤทธิ์ เมื่อเดือนกรกฎาคม พ.ศ. 2457 จำเป็นต้องแยกชิ้นมาและมาประกอบเข้าด้วยกันที่จังหวัดนครปฐม แล้วเสร็จเป็นองค์สมบูรณ์เมื่อวันที่ 2 พฤศจิกายน พ.ศ. 2458
หลังจากพระบาทสมเด็จพระมงกุฎเกล้าเจ้าอยู่หัวเสด็จสวรรคตแล้ว ตามความในพระราชพินัยกรรมของพระองค์ระบุว่า ให้บรรจุพระบรมราชสรีรางคารของพระองค์ไว้ใต้ฐานพระร่วงโรจนฤทธิ์ ที่องค์พระปฐมเจดีย์ วันที่ 31 สิงหาคม พ.ศ. 2469 จึงได้ทำพิธีบรรจุพระบรมราชสรีรางคาร ณ ผนังเบื้องหลังพระร่วงโรจนฤทธิ์ ตามพระราชประสงค์ทุกประการ
ต่อมาในปี พ.ศ. 2529 หลังจากพระราชพิธีพระราชทานเพลิงพระศพ พระนางเจ้าสุวัทนา พระวรราชเทวี ในวันที่ 17 มีนาคม พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าฯ ให้อัญเชิญพระสรีรางคารมาประดิษฐานไว้ที่ผนังเบื้องหลังพระร่วงโรจนฤทธิ์ เคียงข้างพระบรมราชสรีรางคารของพระสวามี
และในปี พ.ศ. 2555 หลังจากพระราชพิธีพระราชทานเพลิงพระศพ สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี ในวันที่ 12 ธันวาคม พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าฯ ให้อัญเชิญพระสรีรางคารมาประดิษฐานไว้ที่ผนังเบื้องหลังพระร่วงโรจนฤทธิ์เช่นกัน เคียงข้างพระบรมราชสรีรางคารของพระชนกนาถ และพระสรีรางคารของพระชนนี
ลำดับเจ้าอาวาส

เท่าที่มีบันทึกไว้ ลำดับเจ้าอาวาสมีดังนี้
| 0 | 1 | 2 | 3 |
| --- | --- | --- | --- |
| ลำดับที่ | รายนาม | เริ่มวาระ | สิ้นสุดวาระ |
| 1 | เจ้าอธิการแป้น | ก่อน พ.ศ. 2400 | พ.ศ. 2408 |
| 2 | พระสนิทสมณคุณ (แก้ว) | พ.ศ. 2408 | พ.ศ. 2411 |
| 3 | พระปฐมเจติยานุรักษ์ (กล่ำ) | พ.ศ. 2411 | พ.ศ. 2447 |
| 4 | พระราชโมลี (ช้อน โสณุตฺตโร) | พ.ศ. 2453 | พ.ศ. 2455 |
| 5 | พระพุทธรักขิต (พลอย) | พ.ศ. 2455 | พ.ศ. 2462 |
| 6 | พระธรรมวโรดม (โชติ ธมฺมปฺปโชติโก) | พ.ศ. 2465 | พ.ศ. 2497 |
| 7 | พระธรรมสิริชัย (ชิต ชิตวิปุโล) | พ.ศ. 2497 | พ.ศ. 2527 |
| 8 | พระราชสิริชัยมุนี (โชติ) | พ.ศ. 2528 | พ.ศ. 2535 |
| 9 | พระพรหมเวที (สุเทพ ผุสฺสธมฺโม) | พ.ศ. 2536 | พ.ศ. 2567 |
| 10 | พระธรรมวชิรเจติยาจารย์ (ชัยวัฒน์ ปญฺญาสิริ)  ผู้รักษาการแทนเจ้าอาวาส | พ.ศ. 2567 | ปัจจุบัน |
ระเบียงภาพ

ภาพถ่ายองค์พระปฐมเจดีย์ในปี พ.ศ. 2468
สถูปจำลองพระปฐมเจดีย์องค์เก่า
ภาพจิตรกรรมภาพตัดขวางพระปฐมเจดีย์ ในผนังคั่นกลางด้านในพระวิหารทิศตะวันออก
พระอุโบสถ
พระพุทธรูปศิลาขาว พระประธานในพระอุโบสถ
พระร่วงโรจนฤทธิ์ ในวิหารทิศเหนือ
พระปางโปรดปัญจวัคคีย์ ในวิหารทิศใต้
พระนิรันตรายจำลอง พระประธานในวิหารทิศตะวันออก
พระพุทธไสยาสน์ ในวิหารทิศตะวันตก
พระพุทธนรเชษฐ์ เศวตอัศมมัยมุนี ศรีทวารวดี ปูชนียบพิตร หน้าวิหารทิศใต้
พระพุทธสิหิงค์จำลองบนองค์พระเจดีย์
สิทธัตถะราชกุมาร มุขหลังพระร่วงโรจนฤทธิ์
จิตรกรรมฝาผนังรูปเทพชุมนุม ฝีมือพระยาอนุศาสน์จิตรกร (จันทร์ จิตรกร)
พระพุทธรูปปางแสดงโอวาทปาฏิโมกข์
แหล่งข้อมูลอื่น

หนังสือและบทความ
สุธาชัย ยิ้มประเสริฐ. (2533). พระปฐมเจดีย์ในความเหลื่อมแห่งมโนภาพทางประวัติศาสตร์. วารสารอักษรศาสตร์ มหาวิทยาลัยศิลปากร. 12 (2) : 132-155.
แผนที่และภาพถ่ายทางอากาศของ วัดพระปฐมเจดีย์ราชวรมหาวิหาร
ภาพถ่ายดาวเทียมจากวิกิแมเปีย หรือกูเกิลแมปส์
แผนที่จากลองดูแมป หรือเฮียวีโก
ภาพถ่ายทางอากาศจากเทอร์ราเซิร์ฟเวอร์
13°49′01″N 100°03′36″E﻿ / ﻿13.816930°N 100.059980°E﻿ / 13.816930; 100.059980
| ด ค กพระอารามหลวงชั้นเอก |
| --- | --- | --- |
| ชนิดราชวรมหาวิหาร |  วัดพระเชตุพนวิมลมังคลาราม  วัดพระปฐมเจดีย์  วัดพระพุทธบาท (สระบุรี)  วัดมหาธาตุยุวราชรังสฤษฎิ์  วัดสุทัศนเทพวราราม  วัดอรุณราชวราราม  |  |
| ชนิดราชวรวิหาร |  วัดนิเวศธรรมประวัติ  วัดบวรนิเวศ  วัดเบญจมบพิตรดุสิตวนาราม  วัดพระบรมธาตุไชยา  วัดพระศรีรัตนมหาธาตุ (สุโขทัย)  วัดราชบพิธสถิตมหาสีมาราม  วัดราชประดิษฐสถิตมหาสีมาราม  วัดราชโอรสาราม  วัดสุวรรณดาราราม  วัดเสนาสนาราม  |  |
| ชนิดวรมหาวิหาร |  วัดญาณสังวราราม  วัดพระธาตุพนม  วัดพระธาตุหริภุญชัย  วัดพระมหาธาตุ (นครศรีธรรมราช)  วัดพระศรีมหาธาตุ (บางเขน)  วัดพระศรีรัตนมหาธาตุ (พิษณุโลก)  วัดพระสิงห์ (เชียงใหม่)  |  |
บันโดริ
เนื้อเรื่อง

BanG Dream! เป็นเรื่องราวของโทยามะ คาสึมิ เด็กสาวผู้ร่าเริงและเป็นนักเรียนใหม่ของโรงเรียนมัธยมปลายฮานาซากิกาวะ ในช่วงสัปดาห์แรกๆที่โรงเรียน เธอได้ลองเข้าชมรมต่างๆมากมายเพื่อพยายามค้นพบ "Star Beat" อีกครั้ง ความรู้สึก "เปล่งประกายและหัวใจที่ตื่นเต้น" ที่เธอสัมผัสได้เมื่อมองดูดวงดาวบนท้องฟ้ายามค่ำคืนเมื่อตอนเป็นเด็ก
วันหนึ่ง ขณะเดินทางกลับจากโรงเรียน เธอเห็นสติกเกอร์รูปดาวเป็นทางที่นำเธอไปยังโรงรับจำนำของเพื่อนร่วมชั้นของเธออย่าง อิชิงายะ อาริสะ ในพื้นที่เก็บของ เธอพบกีตาร์รูปดาวที่มีสติกเกอร์กลิตเตอร์ติดอยู่ และกีตาร์ก็ติดอยู่กับกีตาร์อย่างรวดเร็ว ต่อมาทั้งสองได้ไปเยี่ยมชมสถานที่แสดงดนตรีสดในท้องถิ่นที่ชื่อว่า Space ซึ่งคาซึมิตัดสินใจตั้งวงดนตรีหลังจากได้ชมการแสดงของวงดนตรีที่มีชื่อว่า Glitter Green จากนั้นเธอจึงชักชวนอาริสะและเพื่อนร่วมชั้นอีกสามคน ได้แก่ ยามาบุกิ ซายะ,ฮานาโซโนะ ทาเอะ และอุชิโกเมะ ริมิ ให้เข้าร่วมวงกับเธอ แม้ว่าพวกเขาจะลังเลด้วยเหตุผลส่วนตัวก็ตาม  แม้ว่าในตอนแรกพวกเขาจะมีความกังวล แต่ทั้งห้าคนก็สามารถผ่านอุปสรรคมากมายและในที่สุดก็ตกลงที่จะก่อตั้งวง "Poppin'Party" ร่วมกับเพื่อนร่วมวง คาซึมิพบความตื่นเต้นที่เธอตามหามาตลอด
ในช่วงปีแรกของการเรียนมัธยมปลาย Poppin'Party ได้พบและผูกมิตรกับวงดนตรีหญิงล้วนทั้งสี่วงที่โรงเรียน Hanasakigawa และโรงเรียน Haneoka Girls' High School ซึ่งแต่ละวงมีเรื่องราวเป็นของตัวเอง อย่างเช่น Afterglow ประกอบด้วยเพื่อนในวัยเด็กทั้งห้าคนที่รักษาสัมพันธ์ความเป็นเพื่อนผ่านดนตรี Pastel Palettes เป็นกลุ่มไอดอลที่สามารถเล่นเครื่องดนตรีของตัวเองได้ Roselia เป็นวงดนตรีแนวโกธิกร็อคที่มุ่งมั่นที่จะเป็นวงดนตรีที่สมบูรณ์แบบ และ Hello, Happy World! เป็นวงดนตรีที่แปลกประหลาดที่แสวงหาความสุข ในฐานะนักเรียนชั้นปีที่ 2 พวกเขาได้พบกับ Raise A Suilen ซึ่งเป็นกลุ่มดนตรีอิเล็กทรอนิกส์ที่มุ่งมั่นที่จะปฏิวัติแนวเพลงวงดนตรีหญิง และ Morfonica ซึ่งเป็นวงดนตรีคลาสสิกที่เพิ่งก่อตั้งขึ้นของนักเรียนชั้นปีที่ 1 ที่โรงเรียน Tsukinomori Girls' Academy ที่มีความฝันที่จะเปลี่ยนแปลงตัวเองให้ดีขึ้น